РЕГЛАМЕНТ (ЕО) № 1281/2007 НА КОМИСИЯТА
от 30 октомври 2007 година
за определяне за пазарната 2006/2007 година на специфичния селскостопански обменен курс, приложим за минималните цени на захарното цвекло в сектора на захарта по отношение на валутите на тези държави-членки, които не са приели единната валута
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1),
като взе предвид Регламент (ЕО) № 1913/2006 на Комисията от 20 декември 2006 г. за определяне на подробни правила за прилагане на агромонетарния режим на еврото в селското стопанство и за изменение на някои регламенти (2), и по-специално член 31 от него,
като има предвид, че:
(1)
По силата на член 31 от Регламент (ЕО) № 1913/2006 условията за пазарната 2006/2007 година, приложими за конвертирането на минималните цени на захарното цвекло съгласно член 5 от Регламент (ЕО) № 318/2006 в национални валути на страни извън еврозоната, са тези, които са посочени в член 1 от Регламент (ЕИО) № 1713/93 на Комисията от 30 юни 1993 г. за установяване на специални подробни правила за прилагане на селскостопанския обменен курс в сектора на захарта (3). Следователно настоящият регламент следва критериите и процедурата в съответствие с член 1 от Регламент (ЕИО) № 1713/93 на Комисията.
(2)
Съгласно член 1, параграф 1 от Регламент (ЕИО) № 1713/93 минималните цени на захарното цвекло се конвертират в национална валута, като се използва специфичен селскостопански обменен курс, равен на средната стойност, изчислена pro rata temporis, на селскостопанските обменни курсове, приложими по време на въпросната пазарна година.
(3)
От 1 януари 1999 г., в съответствие с Регламент (ЕО) № 2799/98 на Съвета от 15 декември 1998 г. за определяне на агромонетарния режим на еврото (4), определянето на коефициентите за превръщане следва да бъде ограничено до специфичния селскостопански обменен курс между еврото и националните валути на тези държави-членки, които не са приели единната валута.
(4)
Специфичният селскостопански обменен курс, приложим за минималните цени на захарното цвекло за пазарната 2006/2007 година, следва съответно да бъде фиксиран в различните национални валути,
ПРИЕ НАСТОЯЩИЯ РЕГЛАМЕНТ:
Член 1
За пазарната 2006/2007 година специфичният селскостопански обменен курс за конвертиране на минималните цени на захарното цвекло съгласно член 5 от Регламент (ЕО) № 318/2006 във всяка една от националните валути на държавите-членки, които не са приели единната валута, се определя в приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 юли 2006 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 октомври 2007 година.